b'\n_START_ARTICLE_\nKabys\n_START_PARAGRAPH_\nKabys eller popul\xc3\xa6rt bysse, er k\xc3\xb8kkenet p\xc3\xa5 et skib, som er indrettet med de til et k\xc3\xb8kken n\xc3\xb8dvendige faciliteter til madlavning og tilknyttede servicefunktioner, komfur, borde, opvaskemaskine, henstillingsfaciliteter etc._NEWLINE_Faciliteterne i kabyssen er sikret mod skibets bev\xc3\xa6gelse i s\xc3\xb8en, eksempelvis er komfuret forsynet med et lavt, aftageligt r\xc3\xa6kv\xc3\xa6rk for at forhindre gryder og pander i at lande p\xc3\xa5 d\xc3\xb8rken (gulvet) samt vandret stabiliserede arbejdspladser for at sikre vandrette arbejdsforhold for kokken og hans personale._NEWLINE_I st\xc3\xb8rre sejlskibe var kabyssen ofte placeret i et d\xc3\xa6kshus ved forreste mast, mens mindre sejlskibe havde installeret en mindre ovn, forude under d\xc3\xa6k, i fart\xc3\xb8jet.\n_START_SECTION_\nOprindelse\n_START_PARAGRAPH_\nBetegnelsen kabys er formodentlig opst\xc3\xa5et fra den plattyske ben\xc3\xa6vnelse, kabuse = br\xc3\xa6ddeskur og/ eller det hollandske kombuis.'